CELEX: C2007/183/72
Language: sk
Date: 2007-08-04 00:00:00
Title: Vec T-208/07: Žaloba podaná 5. júna 2007 – BOT Elektrownia Bełchatów a iní/Komisia

4.8.2007   
            
            
               SK
            
            
               Úradný vestník Európskej únie
            
            
               C 183/37
            
         Žaloba podaná 5. júna 2007 – BOT Elektrownia Bełchatów a iní/Komisia
   (Vec T-208/07)
   (2007/C 183/72)
   Jazyk konania: angličtina
   Účastníci konania
   
      Žalobcovia: BOT Elektrownia Bełchatów S.A. (Rogowiec, Poľsko), BOT Elektrownia Turów S.A. (Bogatynia, Poľsko), BOT Elektrownia Opole S.A. (Brzezie, Poľsko), Elektrownia „Kozienice“ S.A. (Świerże Górne, Poľsko), Elektrownia Połaniec S.A. – Grupa Electrabel Polska (Połaniec, Poľsko), Elektrownia „Rybnik“ S.A. (Rybnik, Poľsko), Elektrownia Skawina S.A. (Skawina, Poľsko), Elektrownia „Stalowa Wola“ S.A. (Stalowa Wola, Poľsko), Południowy Koncern Energetyczny S.A. (Katowice, Poľsko), Zespół Elektrowni Dolna Odra S.A. (Nowe Czarnowo, Poľsko), Zespół Elektrowni Ostrołęka S.A.(Ostrołęka, Poľsko) a Zespół Elektrowni Pątnów-Adamów-Konin S.A. (Konin, Poľsko) (v zastúpení: B. Krużewski, M. Ciemiński, J. Młot-Schönthaler, N. Dodoo a S. Boullart, advokáti)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť rozhodnutie,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Žalobcovia sa domáhajú zrušenia rozhodnutia Komisie z 26. marca 2007, ktoré sa týka národného alokačného plánu prideľovania kvót na emisie skleníkových plynov pre obdobie rokov 2008 až 2012 oznámeného Poľskou republikou v súlade so smernicou 2003/87/ES (1).
   Na podporu svojej žaloby žalobcovia uvádzajú, že Komisia prijala mylné rozhodnutie, ktorým sa okrem iného podstatne znižuje celkový prípustný objem emisií CO2, ktoré môžu vypúšťať zariadenia uvedené v smernici 2003/87/ES.
   Komisia porušila podstatné formálne náležitosti smernice 2003/87/ES tým, že po prvé v rozpore s platnými právnymi predpismi prijala napadnuté rozhodnutie po uplynutí trojmesačnej lehoty uvedenej v článku 9 ods. 3 smernice a po druhé v rozpore s platnými právnymi predpismi obmedzila právo žalobcov byť vypočutí pred prijatím konečného národného alokačného plánu prideľovania kvót na emisie skleníkových plynov v Poľsku pre obdobie od roku 2008 do roku 2012.
   Okrem toho zneužila Komisia právomoci, ktoré jej boli udelené smernicou 2003/87/ES tým, že po prvé vychádzala z príliš nízkeho rastu hrubého domáceho produktu Poľska a z príliš prísneho stupňa znižovania emisií, čoho následkom bolo pridelenie podhodnotených celkových emisných kvót v Poľsku, a po druhé znížením národných emisií pre obdobie rokov 2008 až 2012 pod hranicu, ktorá by bola potrebná na to, aby Poľsko splnilo ciele Kjótskeho protokolu, čím porušila skutočný účel smernice, ktorá má byť efektívnym nástrojom pre splnenie povinností zmluvných strán Kjótskeho protokolu, pokiaľ ide o emisie skleníkových plynov.
   Navyše porušila Komisia zásady legitímnej dôvery, proporcionality, rovnosti zaobchádzania a povinnosť inštitucionálnej spolupráce, ako aj povinnosť odôvodnenia.
   
      (1)  Smernica Európskeho Parlamentu a Rady 2003/87/ES z 13. októbra 2003, o vytvorení systému obchodovania s emisnými kvótami skleníkových plynov v spoločenstve, ktorou sa mení a dopĺňa smernica Rady 96/61/ES (Ú. v. ES L 275, s. 32; Mim vyd. 15/007, s. 631).